Document ID: /fineweb-2-swissfilter-quality_10-filterrobots/filtered/02038.jsonl.gz/2723

reclamaziun.ch ed autras novitads
Charas commembras e chars commembers da la Pro Svizra Rumantscha
Nus sperain che vus avais cumenzà bain l’onn 2021.
La suprastanza da la PSR ha fatg ponderaziuns, nua metter ils accents per l’onn 2021: nus vegnin ans occupar vinavant intensivamain da projects da digitalisaziun e vulain metter quest onn in nov accent.
Ils ultims onns avain nus adina puspè constatà che autoritads chantunalas e vischnancas rumantschas communitgeschan en tudestg cun lur abitants, bain che la Lescha da linguas dal chantun Grischun oblighescha ellas da duvrar en quels cas il rumantsch.
Avais er vus fatg quella experientscha?
Perquai lantschain nus il project «Reclamaziun.ch»
Cun quel vulain nus far attent a questa disa donnegianta per il rumantsch. Nus vulain rimnar exempels e respunder a vischnancas ed autoritads che dovran il tudestg là, nua ch’ellas stuessan duvrar il rumantsch.
Perquai as supplitgain nus d’ans trametter tals exempels da communicaziuns tudestgas. Nus rimnain quels e preparain per vus respostas a las autoritads.
Raquintai er a voss collegas da quest project – tuts en envidads d’ans trametter exempels: <email-pii>.
Nus vulessan far conscient a populaziun ed administraziun ch’i dovra acziuns e sforzs activs per mantegnair nossa lingua en sia furma scritta.
Grazia fitg per voss sustegn!
La suprastanza da la PSR
P.S. nus planisain da far nossa radunanza generala quest onn venderdi, ils 4 da zercladur 2021 a Cuira. Detagls suondan.